এর আগে ক্ষমতাসীন দলকে দেশীয় ও আন্তর্জাতিকভাবে কোণঠাসা করার জন্যও পরিকল্পনা রয়েছে বিএনপির। এরই ধারাবাহিকতায় প্রায়ই বাংলাদেশে কর্মরত বিভিন্ন দেশের কূটনীতিকদের সঙ্গে বৈঠকে বসছেন দলের নীতিনির্ধারক নেতারা। অন্যদিকে আগামী আন্দোলন সফল করতে ২০ দলীয় জোট শরিকদের আরও সক্রিয় করার উদ্যোগ চলছে। শরিক জামায়াতের সঙ্গে দূরত্ব ঘুচিয়ে তাদের আন্দোলনের মাঠে সক্রিয় করার প্রক্রিয়াও শেষ করেছে বিএনপি। দলটির নেতারা বলছেন, এর আগে ধাপে ধাপে আন্দোলনে যাওয়ার কর্মসূচি ঘোষণার উদ্যোগও ছিল তাদের। গত শনিবার দলের প্রতিষ্ঠাবার্ষিকীর জনসভা থেকে এ কর্মসূচি ঘোষণার সিদ্ধান্ত থাকলেও শেষ মুহূর্তে তা বাতিল করা হয়। এ কর্মসূচির অজুহাতে সরকারকে হার্ডলাইনে যাওয়ার সুযোগ দিতে চান না বলেই এমন সিদ্ধান্ত নিয়েছেন বিএনপি নেতারা। একই বিবেচনায় আন্দোলনে যাওয়ার আগে ‘জাতীয় ঐক্য’ গড়ার বিষয়টিকেও প্রাধান্য দিয়ে কাজ করছেন তারা।